DA Den Europæiske Unions Tidende C 236/10

Offentliggørelse af en registreringsansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

(2007/C 236/07)

Med denne offentliggørelse åbnes der mulighed for at fremsætte indsigelser, jf. artikel 7 i Rådets forordning (EF) nr. 510/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen.

RESUMÉ

RÅDETS FORORDNING (EF) Nr. 510/2006

»PRESUNTO DE VINHAIS« eller »PRESUNTO BÍSARO DE VINHAIS«

EF nr.: PT/PGI/005/0456/20.04.2005

BOB ( ) BGB ( X )

Denne sammenfatning omfatter hovedelementerne af varespecifikationen og er udarbejdet til oplysning.

1. Medlemsstatens ansvarlige myndighed:

Navn: Gabinete de Planeamento e Políticas Adresse: Rua Padre António Vieira, n.o 1-8.o P-1099-073 Lisboa Tlf. (351) 213 819 300 Fax (351) 213 876 635 e-mail: gppaa@gppaa.min-agricultura.pt

2. Ansøgende sammenslutning:

Navn: ANCSUB — Associação Nacional de Criadores de Suínos de Raça Bísara Adresse: Edifício da Casa do Povo — Largo do Toural P-5320-311 Vinhais Tlf. (351) 273 771 340 Fax (351) 273 770 048 e-mail: ancsub@bisaro.info Sammensætning: Producenter/forarbejdningsvirksomheder ( X ) Andet ( )

3. Produktets art:

Kategori 1.2: Kødprodukter (opvarmet, saltet, røget)

4. Varespecifikation:

(sammenfatning af betingelserne i artikel 4, stk. 2, i forordning (EF) nr. 510/2006)

4.1. Navn: »Presunto de Vinhais« eller »Presunto Bísaro de Vinhais«

4.2. Varebeskrivelse: Produkt fra bagbenene (afskåret ved symphysis ischiopubica og omfattende hofteknogler, lårknogle, knæskal, skinneben, lægben, fodrodsben, mellemfoden, tåled og omgivende muskel) af voksne hangrise eller hungrise af Bisaro-racen (undtagen ukastrerede hangrise), som er opført i racens zootekniske register. På grund af problemerne med overvægt og vanskelighederne ved at skaffe saltet skinke med kommercielt acceptable karakteristika og det nødvendige fødevaresikkerhedsniveau anbefales det i øjeblikket stærkt at afskære benet ved hofteleddet og fjerne lårbenet og den omgivende muskel. Benene saltes og dækkes med en blanding af paprika og Bisarofedt og/eller Trás-os-Montes-olivenolie (af afgørende betydning for at give produktet en bestemt smag, lugt og konsistens), hvorefter de langsomt røges ved hjælp af ege- eller kastanjetræ og derefter lagres, hvilket er en proces der varer i alt 12 måneder eller mere. Produktet kommer i form af et langt, tyndt griseben sammen med foden. Længden skyldes formen af Bisaro-svinene, som har meget lange, tynde storknoglede bagben. Ydersiden, hvor benet blev afskåret, er rødbrunt i farve, hvilket viser virkningerne af paprikablandingen og røgningsprocessen, mens resten fortsat har svineskindet. Ved udskæringen ser kødet vellagret ud og har en karakteristisk lyserød til mørkerød farve, det er olieagtigt, skinnende og med hvidt intramuskulært fedt, som er perleagtigt, skinnende og aromatisk. Det har en behagelig, let saltet og røget smag. Dets konsistens er meget mør, saftig og ikke særlig fiberholdig, og det har en behagelig let røget aroma. I gennemsnit har det et proteinindhold på 28,2 %, fedtindhold på 7,4 %, NaCl-indhold på 9,2 % og fugtindhold på 52,4 %. Dets pH-niveau er 5,76 og dets aW er 0,85. Gennemsnitsvægten for en Presunto de Vinhais svinger mellem 12 og 18 kg.

4.3. Geografisk område: Som følge af den traditionelle produktionsmetode, typen af dyrefoder, den lokale befolknings traditionelle viden om, hvordan man opdrætter dyrene, og kendskab til de jordbundsforhold, der er nødvendige for at udvikle det fodergrundlag, der anvendes til at opnå råvarer af en ualmindelig særpræget kvalitet, er det område, hvor de Bisaro-svin og blandingsracer, der bliver anvendt i produktionen af Presunto de Vinhais, fødes, opdrættes, opfedes, slagtes og opskæres, begrænset til kommunerne Alfândega da Fé, Bragança, Carrazeda de Anciães, Freixo de Espada à Cinta, Macedo de Cavaleiros, Miranda do Douro, Mirandela, Mogadouro, Torre de Moncorvo, Vila Flor, Vimioso og Vinhais i Bragança-distriktet og til kommunerne Alijó, Boticas, Chaves, Mesão Frio, Mondim de Basto, Montalegre, Murça, Régua, Ribeira de Pena, Sabrosa, Santa Marta de Penaguião, Valpaços, Vila Pouca de Aguiar og Vila Real i Vila Real-distriktet, idet kun dette område har det nødvendige fodergrundlag og den nødvendige viden om husdyravl.

I betragtning af de særlige klimatiske forhold, der er nødvendige for at producere Presunto de Vinhais, befolkningens viden og de faste og uændrede lokale metoder, der anvendes, er det geografiske forarbejdningsområde (hvor skinken produceres, lagres, opskæres og pakkes) begrænset til kommunerne Alfândega da Fé, Bragança, Carrazeda de Anciães, Freixo de Espada à Cinta, Macedo de Cavaleiros, Miranda do Douro, Mirandela, Mogadouro, Torre de Moncorvo, Vila Flor, Vimioso og Vinhais i Bragança-distriktet.

4.4. Bevis for oprindelse: Presunto de Vinhais må kun produceres på autoriserede forarbejdningsanlæg, som er beliggende inden for ovennævnte forarbejdningsområde. Hele produktionsprocessen er underlagt et strengt kontrolsystem, der sikrer, at produktet er fuldt sporbart. Råvarerne kommer fra Bisaro-svin, der er opdrættet på landbrugsbedrifter med arealer, som egner sig til traditionelt, halvekstensivt landbrug, og som kan producere det traditionelle foder. Det skal bemærkes, at svinene fortærer store mængder kastanjer, hvilket giver kødet dets meget særprægede og genkendelige organoleptiske kvaliteter. Svinene slagtes og opskæres på autoriserede anlæg, som er beliggende i produktets geografiske område. Forarbejdningen må kun foretages på anlæg, som er autoriseret af sammenslutningen, efter at kontrolorganet har givet sin godkendelse. Certificeringsmærket på hvert produkt er nummereret, hvilket gør det muligt at spore produktet helt indtil den landbrugsbedrift, hvor det har sin oprindelse. Oprindelsen kan til enhver tid og igennem hele produktionskæden bevises ved hjælp af det løbenummer, der skal være anført på certificeringsmærket.

4.5. Fremstillingsmetode: Benene (som vejer over 8 kg i fersk tilstand) ligger i 24 timer, før de sammenpresses ved hjælp af massage for at fjerne en stor del af den væske, der er inden i dem. Derefter dækkes de i ca. 30 dage (afhængig af den oprindelige vægt) fuldstændig i salt i et miljø, hvor temperaturen er under 6 °C og fugtigheden er mellem 80 og 90 %. Resterende salt fjernes ved at skylle benene med vand. Efter at vandet er dryppet af, dækkes det område af benene, der er uden skind, med en blanding af paprika, Trás-os-Montes-olivenolie og/eller Bisaro-fedt. Benene røges meget langsomt ved hjælp af tørt ege- eller kastanjetræ. Ved at hæve temperaturen kan fedtets aroma trænge ind i muskelfibrene, hvorved produktets endelige karakteristika forbedres. Endelig konserveres og lagres benene i kolde og tørre lokaler (såsom konserveringsrum eller kældre), hvor de biokemiske processer kan finde sted, og den mikrobielle flora kan frembringe den gavnlige virkning, der giver produktet dets særlige smag og aroma. Hele processen varer mindst 12 måneder. Presunto de Vinhais markedsføres hel, i skiver eller i stykker og er altid pakket på oprindelsesstedet. Når det markedsføres i stykker eller skiver, skal den emballage, der kommer i kontakt med produktet, egne sig til det formål. Udskæringen og pakningen er yderst vigtig, idet de organoleptiske karakteristika herved kan påvirkes, og produktets sporbarhed kan påvirkes, hvis certificeringsmærket fjernes. Det er vigtigt at overholde kravene til skivernes tykkelse, skæreinstrumentets type, dets anvendelsesmåde, temperaturen, den fart, hvormed arbejdet foregår — målet er at beskytte produktet mod kontaminering og forhindre det i at blive harskt — og endelig skal man overholde kravene til prøvesmagning foretaget af erfarne prøvesmagere i oprindelsesregionen, således at forbrugerne og producenterne er beskyttet. Produktet kan imidlertid udskæres i detailforretninger eller restauranter uden for produktionsområdet, forudsat at dette sker i forbrugerens påsyn, således at denne kan kontrollere tilstedeværelsen af certificeringsmærket og etiketten.

4.6. Tilknytning: Forskellige zoomorfiske skulpturer og henvisninger til skatter på svin og svineprodukter i forskellige kommunale registre i regionen beviser, at svineavl har haft stor betydning i dette område i meget lang tid. Produktets tilknytning til det geografiske område er bestemt af dyreracen (lokal race), de lokale produkter, der anvendes som foder til dyrene, den viden og kunnen, der kræves i relation til udskæring og saltning af svinenes ben, den langsomme røgning med træ fra regionen og lagringen i meget kolde og tørre omgivelser i regionen.

4.7. Kontrolorgan:

Navn: Tradição e Qualidade — Associação Interprofissional para Produtos Agro-Alimentares de Trás-os-Montes Adresse: Av. 25 de Abril, 273 S/L P-5370-202 Mirandela Tlf. (351) 278 261 410 Fax (351) 278 261 410 E-mail: tradição-qualidade@clix.pt

Kontrolorganet opfylder normen 45011:2001

4.8. Mærkning: Obligatorisk mærkning med angivelsen »Presunto de Vinhais — Indicação Geográfica Protegida« (beskyttet geografisk betegnelse) eller »Presunto Bísaro de Vinhais — Indicação Geográfica Protegida« (beskyttet geografisk betegnelse), det pågældende fællesskabslogo, og logoet for Vinhais-produkter som vist nedenfor. Desuden mærkning med certificeringsmærket, der skal angive produktets navn og betegnelse, navnet på kontrolorganet og løbenummeret (numerisk eller alfanumerisk kode, der gør det muligt at spore produktet).

(1) EUT L 93 af 31.3.2006, s. 12.